Hundrað ár eru síðan síðast rigndi meira fyrstu sex mánuði ársins í Reykjavík. Tíðarfar var annars nokkuð hagstætt í júní, vindur nálægt meðallagi og hlýtt fram eftir mánuðinum.
Óvenju kalt var síðustu vikuna í júní, sérstaklega á Norðurlandi þar sem hiti var vel undir meðallagi og frost mældist víða í byggð. Slíkur kuldi er ekki algengur á þessum tíma árs. Mánuðurinn var hlýjastur á Suðausturlandi, Austfjörðum og við suðurströndina. Hæstur mældist hitinn tuttugu og fjögur komma fjögur stig á Fljótsdalshéraði nítjánda júní en mestur kuldi fjögurra komma sex stiga frost á Þingvöllum þann fimmta. Kristín Björg Ólafsdóttir veðurfræðingur á Veðurstofu Íslands segir meðalhita hafi annars verið undir meðallagi.
Þegar við lítum til síðustu tíu ára þá er meðalhitinn undir meðallagi fyrir allan mánuðinn, nema á austfjörðum og suðausturlandi. En þegar lítum á lengri tíma, síðustu þrjátíu ár, þá er hann nú víðast hvar bara svona í meðallagi eða rétt yfir.
Af tíðarfari á öllum fyrri hluta ársins er það að segja að töluvert rigndi í Reykjavík. Aðeins einu sinni hefur mælst meiri úrkoma þar en nú, og það var árið 1921. Kristín telur þó að ástæðuna megi ekki endilega rekja til loftslagsbreytinga. Árið í fyrra hafi til að mynda verið yfir meðallagi þurrt.
Það hefur verið mjög úrkomusamt í Reykjavík alla mánuði ársins, það er úrkoman hefur verið vel yfir meðallagi alla mánuðina nema í maí reyndar. Og mars var alveg óvenju úrkomusamur.
Tíðin var nokkuð hagstæð á landinu í júní þrátt fyrir kuldakast í lok mánaðar. Ekki hefur rignt meira í Reykjavík á fyrri hluta ársins í hundrað ár. 